Työntekijäjärjestöt ovat huolissaan siitä, että sosiaali- ja terveysalan toiminta näyttää perustuvan työntekijöiden joustoon ja jatkuviin ylitöihin.

Hoitohenkilöstön vuoronvaihto- ja ylityökielto on laajentunut myös yksityiselle sosiaali- ja terveysalalle.

ERTOn, SuPerin ja Tehyn (siirryt toiseen palveluun) alainen päätös koskee yksityistä sosiaalipalvelualaa, terveyspalvelualaa ja ylioppilaiden terveydenhuoltosäätiön työtekijöitä. Alalla on työntekijäjärjestöjen mukaan noin 100 000 työntekijää.

Toimillaan henkilöstö tavoittelee pontta palkankorotusvaateilleen. He haluavat päästä palkoissa julkisen puolen tasolle. Lisäksi työntekijäjärjestöt haluavat tarkemmin rajata nollasopimusten käyttöä ja saada muutoksia työaika- ja palkkamääräyksiin.

Julkinen työntekijäpuoli taas haluaa ensisijaisesti kompensaation kiky-sopimuksessa menettämilleen lomarahoille.

Järjestöt korostavat, ettei toimilla ole kyse lakosta, mutta ylitöitä ei tehdä, eikä vuoroja vaihdeta.

Julkisen puolen ylityö- ja vuoronvaihtokielto alkoi alkuviikolla. Se on aiheuttanut paljon ongelmia eri sairaaloissa.

Julkisen puolen neuvotteluja jatketaan tänään torstaina kello 17 alkaen.

Lue lisää:

Potilasturvallisuus uhattuna ilman ylitöitä – Husin toimitusjohtaja Aki Lindén: "Sellainen tilanne terveydenhuollossa on ollut jo pitkään."

Kunta-alan neuvotteluissa edistytty, mutta kun yksi riita on auki, niin kaikki on auki